George Washington

George Washington (22. veebruar 1732 (tollal kasutusel olnud Briti kalendri järgi 11. veebruar 1731) Westmorelandi maakond, Virginia – 14. detsember 1799 Mount Vernon, Virginia) oli Ameerika Ühendriikide esimene president pärast konstitutsiooni jõustumist aastatel 1789–1797.

George Washington pärines Virginia jõuka plantaatori perekonnast, kuid jäi juba 11-aastaselt orvuks. 15-aastaselt sai temast maamõõtja, hiljem töötas ta riigikontrolörina.

Washington alustas oma sõjaväelasekarjääri Seitsmeaastase sõja ajal.

Ta oli vabamüürlane ja sai 21-aastaselt meistermüürlaseks.Tabbert, Mark A. "A Masonic Memorial to a Virtuous Man".Washington Daylight Lodge #14 (2006). "Commemoration of George Washington’s Birthday".

Ameerika iseseisvussõja ajal oli Washingtonist saanud mässuliste kolooniate sõjavägede (Kontinentaalarmee) ülemjuhataja; ta saavutas mitmeid olulisi võite ja suutis ameeriklaste võitlusvaimu üleval hoida. Rahva seas hakati just tema panust pidama otsustavaks iseseisvuse saavutamisel ning nii valiti ta probleemideta riigi esimeseks presidendiks. Temast sai moraalne eeskuju ning riikliku ühtsuse kehastus, oma autoriteediga suutis ta vastuoludes lõhestatud kolooniad liita enam-vähem ühtsena toimivaks riigiks. Tema eeskuju nii poliitilises kui ka laiemas, rahvuslik-müütilises mõttes, oli USA-s määrav: just Washington rajas presidendiinstitutsiooni suure autoriteedi ja mõjukuse ning kehtestas tava, et president pole ametis üle kahe ametiaja (seda rikkus alles Franklin Delano Roosevelt 1940. aastal). Kuni Donald Trumpi ametisseastumiseni 2017. aastal oli ta kõige rikkam Ameerika Ühendriikide president.Rebecca Seales, "Eight ways President Donald Trump will make history", BBC News, 2017-01-21 Washingtoni nime said nii pealinn kui ka osariik ning ta on ilmselt tänapäevani üks tuntumaid ameeriklasi maailmas.

Washingtoni järel sai USA presidendiks tema aatekaaslane John Adams.

Presidendi mälestuseks püstitatud Washingtoni monument Washingtonis on maailma kõrgeim kiviobelisk.

 Tunnustus 
George Washington valiti 1780. aastal Ameerika Filosoofiaseltsi liikmeks.

 Vaata ka 
 Empire State

 Viited 

 Allikad 
 Lillback, Peter; Newcombe, Jerry (2006). George Washington's Sacred Fire (1st ed.). Bryn Mawr, Pa.: Providence Forum Press. ISBN 978-0978605261

Kategooria:Ameerika Ühendriikide presidendid
Kategooria:Ameerika Ühendriikide maaväe kindralid
Kategooria:Kontinentaalarmee kindralid
Kategooria:Ameerika Ühendriikide kirjanikud
Kategooria:Kongressi kuldmedali kavalerid
Kategooria:Sündinud 1732
Kategooria:Surnud 1799